ToekomsVenster: Geld en God langs mekaarFoto: Alexas_Fotos/Pexels.com “Julle kan nie God en Mammon dien nie.” – Matteus 6:24 Hierdie uitlating van Christus rakende God en Mammon is vandag nog alombekend in die volksmond; 2,000 jaar later. Die woord “Mammon” is ’n Aramese woord wat direk vertaal kan word as “vertrou”. Wat egter uitstaan in die teks, is dat Christus God en geld direk langs mekaar plaas. Daardeur gee Christus geld ’n persoonlike karakter. In hierdie verband is geld dus baie meer as rand en sent. Hier gee Christus geld ’n persoonlikheid. Dit is nie verregaande nie, want dis baie moontlik dat ’n mens ’n mate van sekuriteit kan beleef as jy genoeg geld het. Soms voel ’n mens dat geld veiligheid en selfs gesondheid, soos die beste mediese versorging, kan koop. Hierdie waarheid word bevestig in die ware verhaal wat aangeteken is in Matteus 19:16-24 waar ’n ryk jongman baie vertroue in sy geld en besittings plaas. Die teenoorgestelde van hierdie verhaal is egter aangeteken in Lukas 21:1-4 waar ’n weduwee haar volle vertroue in God toon. Hierdie dame het haar totale lewensonderhoud in die koninkryk belê en só haar vertroue in God bevestig. ’n Gebrek of die oorvloed aan geld het dus ’n direkte uitwerking op ’n mens se vertroue. Geld is dus soos ’n vergrootglas; dit wys jou waar jou vertroue lê. Kan dit wees dat bogenoemde gedagtes rondom geld en God ’n permanente toets van vertroue in elkeen van ons se lewens is? Hoe verstaan en sien jy geld in die lewe? Wat is jy bereid om te doen om geld te bekom? Dieselfde vrae kan gevra word as dit kom by geloof. Hoe verstaan en sien jy Christus in die lewe en wat is jy bereid om te doen wanneer dit kom by koninkryksverwagtinge? Here, ek besef dat geld deel van die lewe is. Help my egter om altyd U koninkryk eerste te stel.